কনিষ্ঠতম এবং আধুনিকতম বলেই চলচ্চিত্র আরো অনেক পরিচিত শিল্পমাধ্যমকে আত্তীকরণ করে নিতে থাকে, যার ফলে নতুন এই শিল্পমাধ্যমটি হয়ে ওঠে আরো প্রকটভাবে সংকর শ্রেণির। চলচ্চিত্রে চিত্রকলার ভূমিকা ছিল প্রথম দিকে পরোক্ষে, বিশেষ করে মঞ্চসজ্জায় এবং দৃশ্যের ফ্রেম নির্ধারণে। দি ক্যাবিনেট অব ড. ক্যালগেরি সিনেমায় প্রথম জার্মান এক্সপ্রেশনিস্ট ধারার শিল্পরীতির সরাসরি ব্যবহার দেখা যায়, বিশেষ করে মঞ্চসজ্জায়। আলফ্রেড হিচককের স্পেলবাউন্ড ছবিতে সালভাদোর দালির পরিকল্পিত ‘স্বপ্নদৃশ্য’ পরাবাস্তববাদী চিত্রকলা ব্যবহারের বিশেষ দৃষ্টান্ত। তার আগে দালি চিত্রপরিচালক বুনুয়েলের সঙ্গে যৌথভাবে আঁ সিয়ে আন্দালু সিনেমায় পরাবাস্তববাদের ভিত্তিতে বেশ কিছু অভিনব এবং রোমান্টিক দৃশ্য ও ঘটনার উপস্থাপনা করেন। তাঁর লেখা ডায়েরি থেকে জানা যায় যে তিনি এককভাবে স্পেনের পটভূমিতে একটি হাতিকে হত্যা করে তার নাড়ি-ভুঁড়িসহ মাংস কেটে নিয়ে যাচ্ছে একদল মাংসভুক নর-নারী এবং নিজেরাও হতাহত হচ্ছে, এই বিষয় নিয়ে একটি চলচ্চিত্র করতে চেয়েছিলেন। সেটি নিঃসন্দেহে হতো এতোই বীভৎস যে, পরাবাস্তববাদের দোহাই দিয়েও তার সপক্ষে সমর্থন পাওয়া যেতো না। সৌভাগ্যের ব্যাপার যে, তার সেই পর্বের কল্পনা বাস্তবায়িত হয়নি। চাঞ্চল্যকর মঞ্চসজ্জা ছাড়াও সাধারণভাবে চলচ্চিত্রে চিত্রকলা ও ভাস্কর্যের ব্যবহার এখন বেশ স্বাভাবিক। এই বিবেচনায় চিত্রকলা ও ভাস্কর্যকেও চলচ্চিত্র আত্তীকরণ করে তার সামগ্রিক সংকর ভাষার অন্তর্গত করেছে। কোথাও ভাস্কর্য নিজের দাবিতেই প্রধান হয়েছে যেমন বাংলা সিনেমা শিল্পী এবং ইংরেজি সিনেমা এগোনি অ্যান্ড একসটাসি।